آلمانیا، ایرانین برلین ائلچیلیگینده‌کی ۲ چالیشانینی ایسته‌نمه‌یه‌ن آدام اعلان ائتدی.
خاریجی ایشلر باخانی آنالنا بربوک، وئردیگی آچیقلامادا، ایران‌دا آلمان وطنداشی ایرانلی جمشید شارمهد حاقیندا آلینان اعدام قرارینی تنقید ائد‌رک،
"آلمان حکومتی، ایران ائلچیلیگینین ۲ عضوونو ایسته‌نمه‌یه‌ن آدام اعلان ائتدی و آلمانیانی ترک ائتمه‌لری اوچون قیسا بیر مدت وئردی" ایفاده‌سینی ایشلتدی.
بربوک، شارمهده قارشی اعدام قرارینین آردین‌دان ایران ائلچیلیگی ایش‌گۆدرینین باخانلیغا چاغیریلدیغینی بیلدیررک،
"اونا، بیر آلمان وطنداشینین حاقلارینین آغیر شکیل‌ده پوزولماسینی قبول ائتمدیگیمیز بیلدیریلدی. نتیجه اولاراق آلمان حکومتی، ایران ائلچیلیگینین ۲ چالیشانینی ایسته‌نمه‌یه‌ن آدام اعلان ائتدی و آلمانیانی ترک ائتمه‌لری اوچون قیسا بیر مدت وئردی. ایرانی جمشید شارمهدین اعدام جزاسینی لغو ائتمه‌یه و حقوقون اوستونلوگونه اویغون اولاراق اونا عدالت‌لی بیر شیکایت مدتی تانیمایا چاغیریریق" دئدی.
ایران، آمریکا بیرلشمیش دؤولتلری مرکزلی رژیم قارشیدی بیر هؤرگوتون لیدئری اولدوغو ادعا ائدیله‌ن و اؤلکه‌ده "ترور ائیلملری تشکیل ائتمکله" سوچلانان جمشید شارمهدی اعداما محکوم ائتمیشدی.
ایران اطلاعات باخانلیغی، ایران-آلمانیا ایکیلی وطنداشی اولان و ۲۰۰۳دن بو یانا آمریکادا ایقامت ائتدیگی بیلینه‌ن شارمهدی، جولای ۲۰۲۰ده یورددیشیندا یاخالایاراق اؤلکه‌یه گتیردیگینی بیلدیرمیشدی.
